A re sekasekeng hisitori ya dingwaga di ka nna dikete di le pedi, ka nako ya fa Baroma ba ne ba gapile naga e gone jaanong e leng Boritane. Baithutamarope ba ribolotse dilo dingwe tse di ka re thusang go itse sengwe malebana le mekgwa ya go kgweetsa ya nako eo. Ka 1998 ba ne ba ribolola tsela nngwe e e bonalang sentle e e yang kwa matikiring a a gaufi le Swindon, kwa Engelane. Mesele e e epilweng ke maotwana a dikara mo letlhakoreng le lengwe la tsela e ne e le boteng thata go na le a a kafa letlhakoreng le lengwe, jaaka go ka direga fa e le gore dikara di ne di ya kwa matikiring di se na sepe mme di bo di boa di rwele matlapa a mantsi. Mesele e e epilweng ke maotwana a dikara e bontsha gore, mo lefelong leno, Baroma ba ne ba kgweetsa kafa letlhakoreng la molema.